इक दिन मार्कण्डेय होर पुष्पभद्रा नदी दे कनारै वैठे तपस्या करा करदे हे। उनें दिक्खेआ जे घनघोर घटा चढ़ी आईयां न बिजली कड़कन लगी ऐ ते मोले-धार बरखा बरन लगी पेई ऐ। दिखदे 2 गै समुन्दर गर्जन लगा ते चौनें पासेआ पृथ्वी उप्पर चढ़ी आया। धरती डुब्बी गेई ते मुनि होर लगे उस लम्मे चौड़े समुन्दरै बिच गोते खान ते रुढ़न। रुढ़दे 2 कुसै मगरमच्छै कन्ने झत्त होई जा ते कुतै बड़ें 2 अजगरें ते नेंकानेंक दुएं समुन्दरी जीवें कन्नें टकरांदे बचन। कन्नै भुक्खु कन्ने जिन्दू दा डर, मुनि होर बतेह होई गे। इयां गै रुड़दे रुड़दे जुग होई गे। इक दिन उनें दिक्खेया जे इक पिप्पलै दे पत्तरै उप्पर इक बड़ा गै शैल निक्का नेआ जागत अपने पैरा दा ङूठा चुंगा करदा हा। ओ हराने होए दे ओदे कोल पुज्जे। जागतै इक्कै लम्मा साह् लेआ ते मुनि होर साह कन्नै खचोए दे ओदे ढिड्डा च टुरी गे। उत्थें उनें सारी सृश्टि गी सही सलामत उऐ नेआ कैम दिक्खेआ जनेई परलै दे पैले ही। मुनि जी होर बी भलखोए ते इन्ने चिरै च जागतै साह छोड़ेया ते ओ फी बाहर आई गे। उन्दे चरजे दी हद्द मुक्की गेई जेले उनें दिक्खेया जे ना कुते समुन्दर हा न परलै नां बदल ते नां बिजली। ओ पुष्पभद्रा नदी दे कण्डे ध्यान मुद्रा च बैठे दे हे।